Pèlerinnage

Un pèlerinnage ( pélérinage) est un viage qu'nou fait à seule fîn d'vîsiter eune pliaiche hardi împortante tch'est l'pus souvent un lieu saint, eune églyise, des r'liques dé tchique saint ou ofûche eune fontaine dgéthisseuse.

 La Chrêtchienneté 

Au Mouoyen Âge, des pélérîns soulaient vîsiter Jérusalem et d'aut's pliaiches împortantes pouor èrchéver du pardon d'lus péchés – chein qu'nou-s'app'lait d's îndulgences. En Ûrope y'avait des grands pèlerinnages à Rome, à Saint Jacques dé Compostelle, à Cantorbéry, au Mont Saint Miché et tout chenna.

Les Protestants n'taient pon entchéthinnés pouor les pèlerinnages et hardi des r'litchaithes et chapelles fûtent pitchis bas.

Au jour d'aniet, y'a des pèlerinnages dé vaîthinné (dans des villages, dans des contrées) coumme lé Pèlerinnage dé Saint Hélyi en Jèrri au mais d'Juilet, y'a des pèlerinnages pèrsonnels des cheins tchi chèrchent d'l'aîgue auprès d'un saint ou d'la dgéthisson à eune fontaine, épis y'a des grands pèlerinnages coumme à Lourdes et Fatima.

Un pèlerinnage est ofûche eune procêssion (par exempl'ye à la Fête-Dgieu) quand les pélérîns ( orateurs) font pathade par les c'mîns auve des banniéthes et des statues d'saints.

 Islam 
Ch'est lé d'vé à tout Musulman d'faithe pèlerinnage en Mecque au mains eune fais dans sa vie.

 Judaïsme 

D'vant la destruction du Templ'ye dé Jérusalem, les Juis avaient à vîsiter l'Templ'ye ès fêtes à seule fîn d'y'offri lus sacrifices.

Au jour d'aniet, y'a bein des Juis dans l'monde tchi veinnent à Jérusalem à seule fîn d'vîsiter la Muthâle ès Plieurs.

Category:Èrligion